Jorge Mendes v rozhovore pre Sky Sports Italia prehovoril o senzačnej ponuke. "Z Číny ponúkli Realu Madrid 300 miliónov a samotnému hráčovi ročný plat viac než 100 miliónov eur," vysypal čísla, pričom odmietol konkretizovať, o ktorý čínsky celok prišiel so šialenou ponukou.
Vzápätí fanúšikov Realu upokojil. "Peniaze nie sú všetko. Real Madrid je jeho život. Cristiano je v klube šťastný a je nemožné, aby odišiel do Číny," vyhlásil superagent rezolútne.
"Čína je nový trh. Môžu si kúpiť množstvo hráčov, no je nemožné, aby jedným z nich bol Ronaldo. Cristiano je najlepší hráč na svete a najlepší v histórii. Je prirodzené, že máme nejaké ponuky," zhľahčoval Mendes.
Hoci sumy, o ktorých hovoril agent, znejú neuveriteľne, na hodnovernosti im pridáva nedávna skúsenosť. Argentínčan Carlos Tévez prestúpil z Bocy Juniors do klubu Šanghaj Šen-chua. Oficiálne sa tak stal najlepšie zarábajúcim futbalistom planéty so zárobkom 720-tisíc eur týždenne (37,5 mil. eur ročne)!
Nedávno sa upiekol aj prestup Oscara do tímu Šanghaj SIPG. Záložník, ktorý v Chelsea nehrával, prestúpil za 60 miliónov eur. Čínske kluby dostali od štátu obrovské dotácie po tom, čo sa prezident Si Ťin-pching rozhodol, že z nich urobí futbalovú veľmoc. Po najľudnatejšej krajine sveta sa stavajú tisíce nových ihrísk a kluby lanária hráčov na astronomické platy. Sú si vedomí, že ide o dlhodobý proces a inak by hviezdy neprišli.